Rowers in pienk Tazz jaag in muur vas toe hulle vlug | Netwerk24
Deur Meghan Lawrence 23 Oktober 2019 08:28
Kapt. Johan Rheeder, polisiewoordvoerder, sê die Algoapark-polisie het vinnig gereageer nadat hulle in kennis gestel is van 'n onderneming wat beroof is.
"Vier onbekende mans het 'n winkel in Commercialweg omstreeks 09:50 binnegegaan en die 28-jarige eienaar met 'n vuurwapen aangehou," sê Rheeder.
Rheeder sê die mans het sigarette, 'n skootrekenaar, kontant en twee selfone by die winkel gebuit. Dié items is glo R21 700 werd.
"Die mans het in 'n pienk Toyota Tazz gevlug en in die rigting van Zwide gery. Die polisie het die voertuig gesien en hulle agternagesit," sê Rheeder.
Die rowers het glo in die jaagtog in 'n muur op die hoek van Kattoo- en Mkhuzestraat in die Zwide- informele nedersetting vasgejaag.
"Een van die mans het daarin geslaag om weg te kom, terwyl die drie ander verdagtes in hegtenis geneem is. Die polisie het 'n selfoon, kontant, die skootrekenaar en sigarette op die toneel gekry. Die polisielede het ook 'n speelgoedvuurwapen op die toneel gevind," sê Rheeder.
Rheeder sê die verdagtes word aangehou en word solank aangekla vir die besit van gesteelde goedere, terwyl die saak verder ondersoek word.